Ricardo Horno Alcorta

Ricardo Horno Alcorta, naixito d'Illueca (Aranda) o 4 d'octubre de 1883 y muerto en Zaragoza (comarca de Zaragoza, hue Comarca Central) o 15 d'abril de 1948, estió un medico, periodista y politico aragonés.

Formato en a Universidat de Zaragoza, se licencia en 1906, treballando como medico en primeras en Lekunberri (Navarra) y dimpués en a o Burgo d'Ebro, ta tresladar-se enta Zaragoza en 1909. Dende alavez prencipió una exitosa carrera medica, incluindo-ie o suyo doctorato en 1911, y educativa, estando profesor auxiliar en primeras en a Universidat de Cádiz y dimpués en a Universidat de Zaragoza. Dende 1932 albandonó l'almostranza, encara que ya heba dentrato en a Reyal Academia de Medicina (n'estió president dende 1943). Tamién fació parte de cuantas organizacions medicas internacionals.

Heba establito en 1905 a revista Clínica y Laboratorio, cuan encara yera estudiant, revista que continó a suya publicación dica meyatos d'os anyos 1960, a revista de tematica medica aragonesa de mayor durada.

Antiparte, desembolicó tamién una destacata carrera politica en as filas d'o Partido Liberal-Conservador, a on se i heba afiliato por a suya ideolochía monarquica. Estió president d'o partiu en Zaragoza, amás de dirichir a suya publicación, Lealtad. Deputato en a Deputación Provincial de Zaragoza por Ateca y Calatayú, estió dimpués rechidor y mesmo alcalde de Zaragoza a on empentó o desarrollo de prochectos como o realfaltau d'as carreras d'a ciudat, a reorganización d'a beneficiencia municipal y a construcción de l'edificio de Correos y presentando a suya dimisión en 1920 como protesta por a vaga de 1920 a on morioron tres tecnicos municipals cuan treballaban. Mientres a Segunda Republica Espanyola estió o president d'o partiu Renovación Española en Zaragoza.

 Vinclos externos 
  Ricardo Horno Alcorta en a Gran Enciclopedia Aragonesa.

Categoría:Alcaldes de Zaragoza
Categoría:Alcaldes d'o Partido Liberal-Conservador
Categoría:Medicos d'Aragón
Categoría:Muertos en Zaragoza
Categoría:Naixius d'Illueca
Categoría:Periodistas d'Aragón
Categoría:Politicos d'Aragón
Categoría:1883 (naixencias)
Categoría:1948 (muertes)